text: CORRE TRUFA! Els valors de la música o la música amb valors, al SAT! - SIESTV
  01 gen. 2021 CORRE TRUFA! Els valors de la música o la música amb valors, al SAT!
  El nou espectacle de la Companyia Pentina el Gat, es podrà veure els dies 9 i 10 de gener
  Posted at 04:06h in Cultura, Escenaris by siestv
  Redacció.- Els dies 9 i 10 de gener la companyia Pentina el Gat porta al SAT! el seu nou espectacle: Corre Trufa!. A través del viatge iniciàtic d'una gosseta, la companyia planteja reflexions sobre valors com l'amistat, el respecte a la diversitat i el treball de les pròpies pors.
  Omplen l'escenari quatre músics i actors multidisciplinars, que desplegaran una rica varietat d'instruments i cançons amb lletres entenedores i fàcils d'aprendre, amb les que es facilita la participació activa del públic. L'escenografia, creada pels reconeguts i recentment premiats Germans Castells, es basa en dibuixos estàtics i coloristes que aconsegueixen potenciar l'expressivitat dels seus personatges.
  El compromís amb la qualitat artística, musical i pedagògica, el respecte a l'exigència del públic de totes les edats i la integració orgànica de l'educació i el lleure han estat els eixos fonamentals de la companyia en els seus més de 20 anys de trajectòria i 18 produccions escèniques.